Tónlistarmaðurinn Justin Timberlake frumsýndi myndband við nýjasta lag sitt , Say Something , fyrir helgi . Það væri svo sem ekki í frásögur færandi nema fyrir þær sakir að myndbandið var allt tekið í einu skoti , svokallað single shot video . Lagið er á væntanlegri plötu Justins , Man of the Woods , sem kemur út 2. febrúar næstkomandi . Justin leitaði til La Blogothèque til verksins , en það er samvinnuverkefni ýmissa kvikmyndagerðarmanna með bækistöðvar í París . Fyrrnefndir kvikmyndagerðarmenn eru þekktastir fyrir tónlistarmyndbönd sem tekin eru í einu skoti , til að mynda Start a War með The National og Marry Me með St. Vincent . Hingað til hafði fyrirtækið tekið upp myndbönd fyrir listamenn á barmi heimsfrægðar en myndbandið við Say Something er dýrasta og metnaðarfyllsta verkefni La Blogothèque frá stofnun þess fyrir um áratug . „ Þetta hefði getað orðið algjör hörmung “ Í viðtali við tímaritið Esquire segir Arturo Perez Jr. , leikstjóri Say Something , að margar vikur hafi farið í skipulagningu verkefnisins . „ Þetta hefði getað orðið algjör hörmung , “ segir hann og bætir við að Justin hafi lagt mikla áherslu á að vera einlægur í myndbandinu . „ Það er svo mikið í húfi oft þegar unnið er með svona vinsælum listamönnum . Og ég verð að hrósa honum fyrir það að hann vildi vera berskjaldaður . “ Gekk um eins og brjáluð manneskja Arturo valdi að taka myndbandið upp í hinni frægu Bradbury-byggingu í Los Angeles , sem er hvað þekktust fyrir að leika stórt hlutverk í kvikmyndinni Blade Runner . Arturo stúderaði lagið Say Something og fannst byggingin passa við texta lagsins , eins konar völundarhús heilans . Undirbúningur fyrir tökur á myndbandinu tók tvær vikur . „ Ég gekk um Bradbury-bygginguna í tvo og hálfan dag – ég bara gekk um eins og brjáluð manneskja . Við gengum og gengum og töluðum um þetta , “ segir Arturo í viðtali við Esquire og bætir við að hann og teymið hans hafi ekki viljað að myndbandið yrði kynningarbrella fyrir tónlistarmanninn . „ Við fáum ekkert út úr því að skjóta myndband í einni töku . Við fáum eitthvað út úr því að búa til ljóð . “ Tónlistin tekin upp um leið Á tökudegi unnu tvö hundruð manns við myndbandið , þar á meðal sautján tónlistarmenn og sextíu manna kór . Tónlistin var nefnilega tekin upp á staðnum þannig að þetta er í raun meira en bara myndband sem tekið er í einni töku . Þetta er líka lag sem hljóðritað er í einni töku . Æfingar hófust klukkan ellefu um morguninn en tökuliðið hafði aðeins tíu mínútur til að taka upp myndbandið til að ná djúpbláum lit næturhiminsins í gegnum glugga Bradbury-byggingarinnar . Og það tókst . „ Ég er ekki að grínast þegar ég segi að þetta er fyrsta og eina takan okkar að kvöldi til . Þetta er Justin Timberlake , fjandakornið . Gaurinn er fagmaður . Og Chris Stapleton var svo góður . Ég veit ekki hvort hann vissi nákvæmlega hvað var á seyði en hann er listamaður og bara gerði þetta , “ segir Arturo og vísar í bandaríska tónlistarmanninn Chris Stapleton sem flytur lagið með Justin . Útkoman er vægast sagt áhrifamikil en það er oft sagt að tónlistarmyndbönd , atriði , stuttmyndir eða myndir í fullri lengd séu eins konar manndómsvígsla fyrir kvikmyndagerðarmenn . Það er mikil kúnst að taka upp á þennan hátt og er það viss gæðastimpill fyrir kvikmyndagerðarmanninn ef vel tekst til . Nokkrar myndir í fullri lengd hafa verið teknar í einni töku , til dæmis Timecode frá árinu 2000 , Russian Ark frá árinu 2002 , PVC - 1 frá árinu 2007 og Victoria frá árinu 2015 . Þá vildi goðsagnakenndi leikstjórinn Alfred Hitchcock láta virðast sem kvikmyndin Rope frá árinu 1948 væri tekin í einni töku . Hins vegar voru myndavélar á þeim tíma ekki nógu fullkomnar til að taka upp í svo langan tíma . Hver myndavél gat einungis tekið upp 1000 fet á 35 millimetra filmu í einu , eða í um það bil tíu mínútur . Öll myndin var því tekin upp í ellefu skotum .